钦定古今图书集成/明伦汇编/氏族典/第182卷 > 《廖用贤尚友录》 > 延岑
## 钦定古今图书集成/明伦汇编/氏族典/第182卷 > 《廖用贤尚友录》 > 延岑

按《后汉书公孙述传》：“建武五年，延岑、田戎为汉兵所
败，皆亡入。独岑字叔牙，南阳人，始起据汉中，又拥兵
关西，关西所在破散，走至南阳，略有数县，与秦丰合，
丰以女妻之。及丰败降述，述以为大司马，封汝宁王。
十二年九月，吴汉守成都，述谓延岑曰：‘事当奈何’？岑
曰：‘男儿当死中求生，可坐穷乎？财物易聚耳，不宜有
爱’。”述乃悉散金帛，募敢死士五千馀人以配。岑于市
桥，伪建旗帜，鸣鼓挑战，而潜遣奇兵出吴汉军后，袭
击破汉。十一月，臧宫军至咸门，述自将数万人攻汉，
使延岑拒宫，大战。岑三合三胜，自旦及日中，军士不
得食，并疲。汉因令壮士突之，述兵大乱，被刺，洞胸堕
马，左右舆入城，述以兵属延岑，其夜死。明旦，岑降。吴
汉尽灭公孙氏，并族延岑。